**MINISTERUL APELOR ȘI PĂDURILOR**

**Direcția Generală Păduri**

Nr. \_\_\_\_\_\_/ \_\_\_\_\_\_\_\_\_\_

**Se aprobă,**

**SECRETAR DE STAT**

**Istrate ȘTEȚCO**

**REFERAT DE APROBARE**

**a Proiectului de Ordin privind aprobarea normelor de cheltuieli finanțate de la bugetul de stat, prin bugetul Ministerului Apelor și Pădurilor, pentru întreținerea cabalinelor din categoria Herghelia Națională, aflate în patrimoniul genetic național și în administrarea Regiei Naționale a Pădurilor - Romsilva**

1. **Situația actuală**

Conform prevederilor Art.6, lit. i) din Legea calului nr. 389/2005, cu modificările şi completările ulterioare, categoria Herghelia Naţională cuprinde „*totalitatea cabalinelor aflate în proprietatea publică a statului şi cabalinele din sectorul privat subvenţionate de stat prin alocaţie zilnică de întreţinere”.*

În Anexa 4, pct. 3din Ordinul ministrului agriculturii, pădurilor şi dezvoltării rurale nr. 564/2006, privind aprobarea normelor de cheltuieli finanţate de la bugetul de stat, pentru întreţinerea cabalinelor din categoria Herghelia Naţională*,* se precizează faptul că “*Acţiunea de întreţinere a efectivelor de cabaline care sunt în categoria Herghelia Naţională se desfăşoară de Regia Naţională a Pădurilor – Romsilva care are în structură şi coordonează activitatea a 4 depozite de armăsari şi 12 herghelii de stat”* preluate prin *O.U.G. nr. 139/2002*, aprobată prin Legea nr. 24/2003, privind desfiinţarea Societăţii Naţionale „Cai de Rasă” - S.A. şi preluarea patrimoniului acesteia de către Regia Naţională a Pădurilor - Romsilva.

Pentru cabalinele din Herghelia Națională se finanțează de la bugetul de stat o alocație zilnică de întreținere care cuprinde cheltuielile pentru producerea, menținerea și îmbunătățirea calității fondului genetic, respectiv salariile îngrijitorilor de bază și auxiliari și contribuțiile aferente acestora, datorate de angajator potrivit legii, cheltuielile pentru furaje, materiale și obiecte de inventar, serviciile prestate de terți și cheltuielile indirecte.

Ordinul menționat prevede obligativitatea verificării și avizării deconturilor justificative lunare, întocmite de herghelii și depozitele de armăsari, de către:

* *Autoritatea Hipică Națională* (care a fost desființată prin Legea 329/2009 și a cărei activitate a fost preluată de actuala **Agenție Națională pentru Zootehnie, prof. Dr. G. K. Constantinescu**) și de către oficiile județene ale acesteia;
* începând cu anul 2014, de către **direcțiile generale regionale ale finanțelor publice**, conform prevederilor OUG nr. 94/2011 privind organizarea și funcționarea inspecției economico-financiare, care stipulează la Art. 2, alin (1), lit. c), că Ministerul Finanțelor Publice efectuează inspecția economico-financiară la operatorii economici cu privire la: (...), c) *fundamentarea și justificarea sumelor acordate de la bugetul general consolidat pentru subvenționarea unor produse sau susținerea unor activități.*

1. **Motivul emiterii ordinului.**

Potrivit Art. 34^1, alin (5) din Legea calului nr. 389/2005, “Normele de cheltuieli se aprobă prin ordin al ministrului agriculturii, pădurilor și dezvoltării rurale, cu avizul Ministerului Finanțelor Publice“ și alin. (9) “Cheltuielile pentru întreţinerea cabalinelor prevãzute la alin. (1) şi cuprinse în deconturile întocmite, începând cu luna ianuarie 2006, de Regia Naţională a Pădurilor - Romsilva în conformitate cu Ordinul ministrului agriculturii, pădurilor şi dezvoltării rurale nr. 564/2006 privind aprobarea normelor de cheltuieli finanţate de la bugetul de stat, prin bugetul Ministerului Agriculturii, Pădurilor şi Dezvoltării Rurale, pentru întreţinerea cabalinelor din categoria Herghelia Naţională, publicat în Monitorul Oficial al României, Partea I, nr. 791 din 19 septembrie 2006, se finanţează de la bugetul de stat şi se decontează direct Regiei Naţionale a Pădurilor - Romsilva, cu avizul Autorităţii Hipice Naţionale, prin bugetul Ministerului Agriculturii, Pădurilor şi Dezvoltãrii Rurale”.

Ca urmare a modificărilor legislative și organizatorice ale administrației publice, cadrul legal care reglementează plata deconturilor pentru întreținerea cabalinelor aflate în administrarea Regiei Naționale a Pădurilor – Romsilva, nu a mai fost reactualizat.

Cuantumul valoric al alocațiilor de hrană pentru cabalinele din Herghelia Națională, stabilite în anul 2006, au rămas neschimbate până astăzi în condițiile în care cheltuielile cu salariile îngrijitorilor și ale personalului auxiliar au crescut de 4,4 ori iar celelalte cheltuieli s-au dublat. La această dată, nivelul alocațiilor zilnice de intreținere acoperă doar o treime din valoarea cheltuielilor efective ceea ce conduce la o gravă subfinanțare a activității.

La data intrării în vigoare a ordinului menționat (OM nr. 564/2006), hergheliile (12 subunități) și depozitele de armăsari (4 subunități) funcționau, administrativ și economic, în structura organizatorică a direcțiilor silvice (13) din județul în care erau amplasate și erau coordonate din punct de vedere tehnic de o direcție de specialitate organizată la nivelul Regiei Naționale a Pădurilor-Romsilva.

Prin H.G. nr. 301/2015 s-a modificat și completat Regulamentul de organizare și funcționare al regiei (HG nr. 229/2009) și s-a înființat Direcția de Creștere, Exploatare și Ameliorare a Cabalinelor (DCEAC) ca unitate fără personalitate juridică, specializată în domeniul creșterii cabalinelor de rasă. Din data de 1 iulie 2015, noua unitate a preluat în structura sa organizatorică cele 16 subunități cu obiect de activitate principal creșterea cailor de rasă, în vederea administrării conform Regulamentului aprobat prin Hotărârea Consiliului de Administrație al RNP – Romsilva nr. 5/2015.

În noua formulă organizatorică, s-a continuat întocmirea și depunerea, pentru viză, la organele de inspecție fiscală, a deconturilor lunare pentru cheltuielile de întreținere a cabalinelor din Herghelia Națională, în vederea prezentării acestora la plată, ministerului de resort.

Întrucât deconturile pentru hergheliile Dor Mărunt și Jegălia au fost refuzate la viză în mod repetatat, începând cu iulie 2015, de către structura specializată a ANAF Prahova, **pe motive de competență teritorială**, regia s-a adresat structurii centrale pentru lămurirea situației.

Direcția Generală de Inspecție Economico-Financiară din cadrul Ministerului Finanțelor Publice prin adresa nr. 241218/24.04.2017, a solicitat să se inițieze demersuri pentru **“identificarea și implementarea unui mod unitar de lucru, în conformitate cu prevederile legale”.**

Pentru a se asigura cadrul legal necesar în vederea decontării de la bugetul de stat, **prin bugetul autorității publice centrale care răspunde de silvicultură**, a sumelor pentru acoperirea cheltuielilor de întreținere a cabalinelor din Herghelia Națională, din depozitele și hergheliile din administrarea Regiei Naționale a Pădurilor – Romsilva, în conformitate cu prevederile legale invocate anterior, a fost elaborat prezentul proiect de Ordin.

1. **Schimbări preconizate**

Prin prezentul proiect de ordin se asigură cadrul legislativ prin care se pot deconta de la bugetul de stat, prin bugetul autorității publice centrale care răspunde de silvicultură, a sumelor, pentru acoperirea cheltuielilor de întreținere a cabalinelor din patrimonial public al statului, din categoria Herghelia Națională, care reprezintă patrimoniului genetic național al animalelor, aflat în administrarea Regiei Naționale a Pădurilor – Romsilva.

Având în vedere cele prezentate, vă rugăm să aprobați emiterea ***Ordinului privind aprobarea normelor de cheltuieli finanțate de la bugetul de stat, prin bugetul Ministerului Apelor și Pădurilor, pentru întreținerea cabalinelor dincategoria Herghelia Națională, aflate în patrimoniul genetic național și în administrarea Regiei Naționale a Pădurilor - Romsilva***

**DIRECTOR GENERAL,**

**Ilie Mihalache**

DIRECTOR

Dan Achim